SET ภาคบ่ายพุ่งกระฉูด 12 จุด ชี้เทคนิคเคิลรีบาวด์หลังแนวรับสำคัญ 1600 จุดเหนียว!
SET ภาคบ่ายพุ่งกระฉูด 12 จุด ชี้เทคนิคเคิลรีบาวด์หลังแนวรับสำคัญ 1600 จุดเหนียว! โดย ณ 15.41 น. ดัชนีอยู่ที่ระดับ 1,616.61 จุด บวก 12.21 จุด หรือ0.76% ด้วยมูลค่าซื้อขาย 25,924.34 ล้านบาท
23 พ.ย. 2561

ผู้สื่อข่าวรายงานว่า  ดัชนีตลาดหลักทรัพย์ภาคบ่ายปรับตัวขึ้นอย่างร้อนแรง โดย ณ 15.41 น. อยู่ที่ระดับ 1,616.61 จุด บวก 12.21 จุด หรือ0.76% ด้วยมูลค่าซื้อขาย 25,924.34 ล้านบาท
นายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวขึ้นกว่า 10 จุด คาดว่าจะรับแรงซื้อจากองทุนช่วยหนุน หลังจากที่ดัชนีฯได้อ่อนตัวลงมาแถวจุดรับสำคัญ 1,600 จุด แล้วก็เกิดเทคนิคเคิลรีบาวด์หลังไม่หลุดจุดรับสำคัญ นอกจากนี้ยังได้ Sentiment บวกจากตลาดในยุโรปที่เทรดบ่ายนี้อยู่ในแดนบวก ส่งผลให้ดาวโจนส์ฟิวเจอร์ลดช่วงลบลง
ทั้งนี้ ส่วนหนึ่งอาจมาจากเรื่องการแยกตัวของอังกฤษออกจากสหภาพยุโรป (Brexit) ที่ร่างข้อตกลงฯมีความชัดเจนมากขึ้น  ส่งผลให้ค่าเงินปอนด์แข็งค่าขึ้นเมื่อเทียบกับเงินดอลลาร์สหรัฐฯ ทั้งนี้ ตลาดฯไม่ค่อยจะมีปัจจัยอะไรช่วยหนุน ด้านตลาดหุ้นในภูมิภาคเอเชีย เคลื่อนไหวทั้งในแดนบวก-ลบ พร้อมให้แนวรับ 1,600 จุด ส่วนแนวต้าน 1,630 จุด
บล.ซีจีเอส-ซีไอเอ็มบี ระบุว่า แนวโน้มตลาดในวันนี้ คาดจะแกว่งตัวในกรอบแคบๆ เพื่อรอปัจจัยหนุนใหม่ๆที่จะเกิดในสัปดาห์หน้า โดยกลุ่มที่ยังพอพยุงและหนุนตลาด ยังคงเป็นพลังงานหลัก โรงกลั่น ธนาคารใหญ่และหุ้นที่ลงไปลึกในกลุ่มค้าปลีกและอสังหาสร้างบ้าน
ส่วนแรงขายหุ้นคาดยังมีอยู่ ขึ้นอยู่กับปัจจัยที่เข้ามากระทบ แม้การรีบาวน์ของดัชนี SET จะยังอ่อนแอ แต่มีแนวโน้มที่ดีขึ้น หากไม่มีปัจจัยในเชิงลบแรงๆเกิดขึ้นมาอีก
วันนี้คาดว่าตลาดมีแนวโน้มจะเคลื่อนไหวในกรอบแคบ โดยมีโอกาสที่จะปรับลงไปทดสอบแนวรับสำคัญที่ 1600 จุด ซึ่งน่าจะปิดยืนเหนือระดับดังกล่าวได้ในสัปดาห์นี้แล้วไปรอลุ้นการฟื้นตัวในสัปดาห์หน้า วันนี้ให้แนวรับที่ 1590-1600 จุด และแนวต้านที่ 1610-1616 จุด หุ้นแนะนำ ซื้อ คือ AOT LPN SCC SPRC